DA Den Europæiske Unions Tidende C 70/16

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 70/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»DE MEERLANDER«

EU-nr.: NL-PGI-0005-01175-6.11.2013

BOB ( ) BGB ( X )

1. Navn

»De Meerlander«

2. Medlemsstat eller tredjeland

Nederlandene

3. Beskrivelse af landbrugsproduktet eller fødevaren

3.1. Produktkategori

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Produktet består af knolde af kartoffelsorten »De Meerlander« af arten Solanum Tuberosum L., bestemt til konsum. Sorten er opnået ved at krydse sorterne Bevelander og Record og blev første gang markedsført i 1947. »De Meerlander« er udviklet i Haarlemmermeer, og navnet henviser hertil.

Fysiske kendetegn

»De Meerlander« er en tidlig sort.

Knoldene er middelstore og af ensartet størrelse med en regelmæssig rund til oval og let fladtrykt form. De har et let ru, lysegult skind, overfladiske spireøjne og lysegult kød.

»De Meerlander« er en kartoffel af kogetype CD: en melet kartoffel, der let koger ud og kun i meget ringe grad ændrer farve ved kogning.

Kartoflerne sælges til forbrugerne i en størrelse på 40-55 mm.

Kemiske egenskaber

Kartoflen har et tørstofindhold på omkring 20 %, hvilket er ensbetydende med en melet kartoffel med et stivelsesindhold på 7 (på en skala fra 1-10).

Dens vægt under vand er gennemsnitligt 380 gram.

Organoleptiske egenskaber

»De Meerlander« har en mild, fløjlsagtig og let tør, men dog fyldig smag. Den har en let salt aroma.

Yderligere egenskaber ved »de Meerlander«

»De Meerlander« er en gemmekartoffel, der er resistent over for kartoffelbrok fysio 1 (D1) og A-virus. Den er kun i ringe grad modtagelig for kartoffelskimmel og indvendig skade i knolden.

Bladene er store, robuste og yder særdeles godt dække.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

»De Meerlander« dyrkes ud fra godkendte læggekartofler på dertil egnede, veldrænede marker beliggende i Haarlemmermeer.

Kartoflerne lægges i april eller maj.

Afstanden mellem rækkerne og mellem læggekartoflerne er 75 × (28-32) cm, og det høstede produkt måler som regel 40-55 mm. Der anvendes gødning tilpasset forholdene, fortrinsvis organiske gødningsstoffer, der om nødvendigt suppleres med kunstgødning. Høsttidspunktet varierer, men ligger dog for det meste i september.

Under høsten sorteres kartoflerne efter størrelse og kvalitet.

3.5. Særlige regler vedrørende udskæring, rivning, emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, den registrerede betegnelse henviser til

Al emballage skal være påtrykt BGB-logoet og betegnelsen »De Meerlander« sammen med nedenstående våbenskjold.

4. Præcis afgrænsning af det geografiske område

»De Meerlander« må kun dyrkes i landbrugsjord beliggende i Haarlemmermeer-kogen, der er omgivet af Ringvaart-kanalen. Det tilladte dyrkningsområde er således begrænset til området inden for Ringvaart-kanalen, som vist nedenfor.

5. Tilknytning til det geografiske område

»De Meerlander« blev udviklet i 1936 i Haarlemmermeer, og navnet på sorten er afledt af navnet på dette område. Sorten blev for første gang opført i den nederlandske sortsliste over landbrugsplantearter (»Nederlandse Rassenlijst«) i 1947, og siden da har dyrkningsområdet ført og fremmest været Haarlemmermeer.

For godt 150 år siden begyndte man at dræne den dengang over 18 000 ha store Haarlemmermeer. Det »gamle havler«, der havde ligget under mosen, og som blev afdækket, da området blev drænet, indeholder jord, der adskiller sig kraftigt fra jorden i andre drænede områder.

Sammensætningen af lerjorden i det afgrænsede område betyder, at jorden er mere frugtbar end andre (sand)jorder. Lerjorden er i stand til at binde (positive) ioner fra mineraler, der er opløst i grundvandet, til lerpartiklerne. Derfor udvaskes mineralerne ikke med grundvandet, men bliver i stedet bundet til lerpartiklerne og kan således optages af kartoffelplanten.

Beliggenheden nær kysten (15-20 km fra Nordsøen) i Haarlemmermeer-kogen, hvor saltinfiltration giver grundvandet et højere gennemsnitligt indhold af havsalt end andre steder, resulterer i en let saltholdig jord, der påvirker kartoflernes smag og giver dem deres let salte aroma.

Vejrforholdene i området er kendetegnet af regelmæssig nedbør og pålandsvind og skaber vækstbetingelser for »de Meerlander«, der giver mere ensartede kartofler med mærkbart færre skader end andre steder.

På grund af lerjordens kompakte struktur danner der sig ikke udvækster eller andre uregelmæssigheder på »de Meerlander«. Jorden nærmest »slider« sådanne uregelmæssigheder af. Lerjorden bevirker også, at skindet på »de Meerlander« er mindre ru og lidt mere gult end på kartofler, der dyrkes i sandjord.

Den gamle kalkfattige havlerjord fra Haarlemmermeer-søen med et indhold af uorganiske partikler, der er mindre end 0,016 mm, på 23 % og en forholdsvis høj pH-værdi på 7,2 giver en kartoffel, der er forholdsvis mere melet og har en højere vægt under vand end de kartofler, der dyrkes i sandjord andre steder i Nederlandene.

Haarlemmermeer-området har længe været forbundet med kartoffeldyrkning. Dette skyldes især de ovennævnte særlige egenskaber ved jordbunden, de særlige kvalitative og organoleptiske kendetegn ved »de Meerlander« og de anvendte dyrkningsmetoder. Kartoffeldyrkning har da også altid været en vigtig økonomisk faktor i dette marskområde.

Fra slutningen af halvtredserne blev flere og flere organisationer involveret i salget af »de Meerlander«-læggekartofler, således at der til sidst blev solgt næsten 400 ton læggekartofler om året i Haarlemmermeer til dyrkning af »de Meerlander«. Disse kartofler blev solgt af kartoffelhandlere, der var kendt på egnen på den tid. Siden da er sorten altid blevet fremstillet i begrænset omfang og spiller den dag i dag en vigtig rolle som lokal specialitet.

Haarlemmermeers borgmester har derfor også givet sammenslutningen »De Meerlander Aardappel« tilladelse til at bruge kommunens våbenskjold for at understrege, hvor »de Meerlander« kommer fra, og slå fast, at der er tale om et ægte Haarlemmermeer-produkt.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

http://www.eu-streekproducten.nl/sites/default/files/BGA_PD_Meerlander_def.pdf

(1) EUT L 343 af 14.12.2012, s. 1.